ส่วนที่ 1

ข้อมูลสรุป (Executive Summary)

บริษัท อาร์ ซี แอล จำกัด จัดตั้งขึ้นเมื่อปี 2523
ประกอบธุรกิจการขนส่งตู้คอนเทนเนอร์ทางทะเลระหว่างประเทศในภูมิภาคเอเชีย – แปซิฟิค
ครอบคลุมประเทศจีน เอเชียเหนือ เอเชียใต้ เอเชียตะวันตก และออสเตรเลีย
โดยให้บริการขนส่งในเส้นทางระหว่างเมืองท่าหลักที่เป็นศูนย์กลางการขนถ่ายสินค้ากับเมืองท่าย่อยทั้งต้นทางและปลายทางที่อยู่ในละแวกใกล้เคียง
โดยมีตารางการเดินเรือที่แน่นอน
และมีบริษัทย่อยในประเทศสิงคโปร์ดำเนินงานให้บริการขนส่งภายในเครือข่าย

เมื่อปี 2531 บริษัทฯ ได้เข้าจดทะเบียนเป็นสมาชิกของตลาดหลักทรัพย์แห่งประเทศไทย
และแปลงสภาพเป็นบริษัทมหาชนในปี 2536 ปัจจุบัน บริษัทฯ มีการลงทุนในบริษัทย่อย บริษัทร่วม
และบริษัทที่เกี่ยวข้อง ซึ่งตั้งอยู่ตามเมืองท่าต่างๆ ตามโครงสร้างของกลุ่มบริษัทฯ รวมทั้งสิ้น 24
บริษัท

วิสัยทัศน์และพันธกิจ 

กลุ่มอาร์ ซี แอล (“กลุ่มฯ”)
มุ่งมั่นต่อการพัฒนาองค์กรอย่างต่อเนื่องสู่การเป็นผู้ให้บริการขนส่งชั้นนำของภูมิภาคที่มีฐานสินทรัพย์ประกอบการที่มั่นคง
โดยจะเน้นการให้บริการที่ตอบสนองความต้องการของลูกค้าและการดำเนินงานที่สอดคล้องกับจุดประสงค์ของผู้ถือหุ้น
ด้วยความอุตสาหะอย่างยิ่งยวดทั้งของฝ่ายบริหารและพนักงาน กลุ่มฯ
ส่งเสริมการใช้เทคโนโลยีสมัยใหม่และการลงทุนในทรัพยากรเพื่อให้การดำเนินงานบรรลุพันธกิจที่ตั้งไว้
กลุ่มฯ กำหนดวิสัยทัศน์ที่จะวิวัฒน์องค์กรให้เป็น
”ผู้ประกอบการขนส่งสินค้าด้วยระบบคอนเทนเนอร์และให้บริการโลจิสติคส์แบบครบวงจรที่ดีที่สุดในภูมิภาค”

เป้าหมายขององค์กร

กลุ่มฯ มีเป้าหมายที่จะดำรงความเป็นผู้นำในหมู่ผู้ให้บริการขนส่งทางทะเลชั้นนำของโลก
โดยมุ่งเน้นการดำเนินธุรกิจขนส่งตู้คอนเทนเนอร์ทางทะเลภายในภูมิภาค
เครือข่ายภูมิศาสตร์หลักในการให้บริการรวมถึง ภูมิภาคเอเชียตะวันออกเฉียงเหนือ
เอเชียตะวันออกเฉียงใต้ คาบสมุทรเอเชียใต้ ตะวันออกกลาง และออสเตรเลีย

ในปี 2551
การค้าในภูมิภาคเหล่านี้มีอัตราการเติบโตลดลงอย่างมากอันเป็นผลกระทบจากการหดตัวของเศรษฐกิจโลก
นอกจากนี้ การค้าในภูมิภาคยังประสบปัญหาอุปทานด้านกำลังบรรทุกล้นตลาด
ถึงแม้ว่าจะมีความยากลำบากในการประกอบธุรกิจ กลุ่มฯ
ยังคงมุ่งมั่นให้บริการโดยมีชื่อเสียงเกียรติภูมิในฐานะผู้เชี่ยวชาญด้านการขนส่งทางทะเลในระดับภูมิภาคเป็น
“ทุน” ดำเนินการ ทั้งนี้ กลุ่มฯ
มีเป้าหมายระยะยาวที่จะขยายการเติบโตของธุรกิจในสามสายงานหลัก คือ Shipper Owned
Container (SOC) Carrier Owned Container (COC)
และการให้บริการที่สร้างมูลค่าเพิ่มในด้านโลจิสติคส์

ปัจจุบันกลุ่มฯ เป็นเจ้าของและประกอบการเดินเรือคอนเทนเนอร์ 44 ลำ
โดยมีขนาดระวางเรือระหว่าง 500 ทีอียู ถึง 3000 ทีอียู
ซึ่งเป็นขนาดระวางเรือที่เหมาะกับการให้บริการธุรกิจขนส่งสินค้าทางทะเลในระดับภูมิภาค ในปี
2551 กลุ่มฯ เป็นเจ้าของและให้บริการตู้คอนเทนเนอร์ประมาณ 78,000 ทีอียู
เพื่อให้บริการในสายธุรกิจ COC และมีเครือข่ายสำนักงาน 59 แห่งทั่วภูมิภาค
ทั้งที่เป็นสำนักงานของกลุ่มฯ เองและสำนักงานตัวแทน เพื่อให้บริการโดยตรงแก่ลูกค้า

ความสำเร็จ

ปัจจุบัน กลุ่มฯ ได้รับการจัดลำดับในอันดับที่ 25 ในหมู่ผู้ให้บริการขนส่งทางทะเลระดับโลก
และอยู่ในระดับต้นๆ
ของกลุ่มผู้ให้บริการขนส่งตู้คอนเทนเนอร์ทางทะเลในภูมิภาคที่จัดอันดับโดยสื่อพิมพ์ชั้นนำของอุตสาหกรรมประเภทนี้
นอกจากนี้ ในแง่จำนวนตู้สินค้ารวมที่ขนส่งในปี 2551 กลุ่มฯ ยังได้รับการจัดลำดับในอันดับที่ 15
ในหมู่ผู้ให้บริการขนส่งทางทะเล

ปัจจัยหลักต่อไปนี้นำความสำเร็จมาสู่กลุ่มฯ ทั้งในการดำเนินงานและผลประกอบการ

-   ชื่อเสียงและการยอมรับในฐานะผู้ให้บริการชั้นแนวหน้าในภูมิภาค

-   การเติบโตของการค้าภายในภูมิภาค

-   ฐานลูกค้าที่หลากหลายและมั่นคง

-   มีหน่วยงานภายในที่มุ่งมั่นในการให้บริการ และใส่ใจในการตอบสนองความต้องการของลูกค้า

-   ผู้บริหาร พนักงาน และลูกเรือ มีทักษะความสามารถและตั้งใจทำงาน

-   การวางกลยุทธ์ที่เอื้อต่อการทำธุรกิจทั้ง Shipper Owned Container หรือ SOC และ
    Carrier Owned Container หรือ COC

-   มีเครือข่ายการขนส่งที่ครอบคลุมและตอบสนองความต้องการอย่างมีประสิทธิผล

สรุปผลการดำเนินงานในปี 2551

วิกฤตสินเชื่อที่อยู่อาศัยด้อยคุณภาพในประเทศสหรัฐอเมริกา
ตามด้วยวิกฤตการเงินโลกส่งผลกระทบอย่างรุนแรงในตลาดการค้าและการหดตัวของกิจกรรมทางเศรษฐกิจของโลก
ไม่มีอุตสาหกรรมใดที่ไม่ได้รับผลกระทบจากวิกฤตดังกล่าว กลุ่ม อาร์ ซี แอล
ก็เช่นเดียวกันที่ได้รับผลกระทบจากการหดตัวของการค้าโลก
โดยเฉพาะอย่างยิ่งในไตรมาสสุดท้ายของปี การขนส่งตู้ประเภท SOC
ซึ่งเกี่ยวโยงกับการค้าโลกลดลงถึงร้อยละ 4 ในขณะที่การขนส่งตู้ประเภท COC
พอจะพยุงตัวต่อไปได้โดยเติบโตร้อยละ 1

โดยที่การขนส่งตู้สินค้าของกลุ่มฯ เติบโตได้ดีในช่วง 9 เดือนแรกของปี 2551
ทำให้จำนวนตู้บรรทุกที่ขนส่งรวมในปี 2551 เพิ่มขึ้นร้อยละ 6 จำนวน 2.9 ล้านทีอียู จาก 2.745
ล้านทีอียูในปี 2550 โดยแบ่งเป็นธุรกิจประเภท SOC (การขนส่งตู้สินค้ากับสายเรือใหญ่)
เพิ่มขึ้นร้อยละ 7 จำนวน 1.514 ล้านทีอียู และธุรกิจประเภท COC (การขนส่งตู้สินค้าของกลุ่ม ฯ)
เพิ่มขึ้นร้อยละ 4 จำนวน 1.385 ล้านทีอียู

แม้ว่าจำนวนตู้สินค้ารวมเพิ่มขึ้น แต่รายได้จากการเดินเรือลดลงร้อยละ 1 จำนวน 19,532
ล้านบาท ในปี 2551 เมื่อเปรียบเทียบกับปี 2550 ซึ่งกลุ่มฯ มีรายได้จำนวน 19,728 ล้านบาท
เนื่องมาจากอัตราค่าระวางถูกกดดันจากการแข่งขันที่รุนแรง รายได้รวมจำนวน 20,862
ล้านบาทในปี 2551 ลดลงเมื่อเปรียบเทียบกับรายได้รวมจำนวน 21,831 ล้านบาทในปี 2550

การเคลื่อนไหวของราคาน้ำมันมีผลอย่างมากต่อต้นทุนการเดินเรือ ในช่วง 6
เดือนแรกของปีราคาน้ำมันปรับตัวสูงขึ้นอย่างต่อเนื่อง แต่กลุ่มฯ
ไม่สามารถปรับเพิ่มค่าธรรมเนียมน้ำมันได้ทันกับราคาน้ำมันที่สูงขึ้นเนื่องจากแรงกดดันจากตลาด
ส่วนในไตรมาสสุดท้ายของปี แม้ราคาน้ำมันปรับตัวลดลงอย่างรวดเร็วและรุนแรง กลุ่มฯ
ไม่ได้รับประโยชน์จากการปรับลดราคาเพราะน้ำมันที่เป็นสินค้าคงเหลือเป็นน้ำมันที่ซื้อก่อนหน้าในราคาสูง
ส่งผลให้ต้นทุนการเดินเรือในไตรมาสสุดท้ายของปีคงอยู่ในระดับสูงเนื่องจากน้ำมันเป็นองค์ประกอบหลักของต้นทุนการเดินเรือ

ในไตรมาสสามของปี 2551 กลุ่มฯ
ได้ทำสัญญาป้องกันความเสี่ยงจากราคาน้ำมันที่ผันผวนเพื่อปกป้องความเสี่ยงในไตรมาสสี่ของปี 2551
ถึงไตรมาสหนึ่งของปี 2552 ราคาน้ำมันที่ลดลงอย่างคาดไม่ถึงในสองเดือนสุดท้ายของปี 2551
ทำให้กลุ่มฯ ขาดทุนจากการทำสัญญาป้องกันความเสี่ยง จำนวน 467.5 ล้านบาทในไตรมาสสี่ ของปี
2551 และ โดยที่สัญญาป้องกันความเสี่ยงมีผลต่อเนื่องถึงปี 2552 กลุ่มฯ
ได้ตั้งค่าเผื่อผลขาดทุนเป็นค่าใช้จ่ายในไตรมาสสี่ของปี 2551 จำนวน 1,008 ล้านบาท

ในปี 2551 กลุ่มฯ ขายเรือจำนวน 5 ลำ มีกำไรจากการขายเรือดังกล่าวจำนวน 943.3 ล้านบาท

ในปี 2551 กลุ่มฯ มีกำไรจากอัตราแลกเปลี่ยน จำนวน 111.7 ล้านบาท
เปรียบเทียบกับกำไรจากอัตราแลกเปลี่ยน จำนวน 249.3 ล้านบาท ในปี 2550

ที่ดินและอาคารที่ถือครองโดยบริษัทย่อยในประเทศสิงคโปร์และฮ่องกงมีมูลค่าลดลง
เนื่องจากตลาดอสังหาริมทรัพย์ในประเทศดังกล่าวได้รับผลกระทบจากสภาพเศรษฐกิจหดตัว กลุ่มฯ
ได้บันทึกรายการด้อยค่าของอาคารสำนักงานในประเทศสิงคโปร์และฮ่องกงจำนวน 182.35
ล้านบาท ตามมูลค่ายุติธรรมในปี 2551 แล้ว

แม้ว่าผลการดำเนินงานโดยรวมในปี 2551 กลุ่มฯ สามารถเพิ่มจำนวนตู้สินค้า
แต่รายได้โดยรวมจากการเดินเรือลดลงดังรายงานข้างต้น
ต้นทุนการเดินเรือที่สูงจากราคาน้ำมันที่ผันผวนประกอบกับผลขาดทุนจากการทำสัญญาป้องกันความเสี่ยงในราคาน้ำมันทั้งในไตรมาสสี่ของปี
2551 และการตั้งค่าเผื่อผลขาดทุนเป็นค่าใช้จ่ายในปี 2551 ทำให้กลุ่มฯ
มีผลการดำเนินงานขาดทุนสุทธิจำนวน 837 ล้านบาท

กิจกรรมที่สำคัญระหว่างปี 2551

1.  การลงทุนในบริษัทย่อย

บริษัท อาร์ ซี แอล ฟีดเดอร์ พีทีอี จำกัด ประเทศสิงคโปร์ ซึ่งถือหุ้นร้อยละ 100 ในบริษัท ริจิแนล
คอนเทนเนอร์ ไลนส์ ชิปปิ้ง จำกัด ประเทศสาธารณรัฐประชาชนจีน
ได้ลงทุนเพิ่มในบริษัทย่อยดังกล่าวอีก 0.12 ล้านเหรียญสหรัฐ เพื่อเพิ่มทุนจดทะเบียนจาก 1.72
ล้านเหรียญสหรัฐ เป็น 1.84 ล้านเหรียญสหรัฐตามระเบียบของรัฐบาลสาธารณรัฐประชาชนจีน
ในการขอจัดตั้งสำนักงานสาขาที่เมืองโฟซาน มณฑลกวางตุ้ง เพื่อขยายธุรกิจของ กลุ่มฯ
เข้าไปในฝั่งตะวันตกของบริเวณสามเหลี่ยมปากแม่น้ำเพิร์ล
ซึ่งกำลังเป็นแหล่งขนถ่ายสินค้าที่สำคัญสำหรับท่าเรือหลักในฮ่องกง เซิ่นเจิ้น และกวางเจา

2.  การจำหน่ายเรือ / การจำหน่ายเรือและเช่ากลับ

กลุ่มฯ ได้จำหน่ายเรือเก่า จำนวน 2 ลำ จำหน่ายเรือและเช่ากลับจำนวน 3 ลำ รวมทั้งสิ้น 5
ลำในปี 2551 โดยมีกำไรจากการจำหน่ายเรือดังกล่าว 943.3 ล้านบาท

3.  การซื้อเรือใหม่

กลุ่มฯ ได้ซื้อเรือใหม่ขนาดบรรทุก 2732 ทีอียู จำนวน 2 ลำ ต่อที่อู่ในประเทศโปแลนด์
ในราคาลำละ 67 ล้านเหรียญสหรัฐ ได้รับมอบ 1 ลำในเดือนสิงหาคม 2551
และจะรับมอบลำที่สองประมาณกลางปี 2552

4.  การรับมอบเรือใหม่

ในระหว่างปี 2551 กลุ่มฯ รับมอบเรือใหม่จำนวน 5
ลำเข้าประจำการเพื่อทดแทนเรือเก่าที่จำหน่ายออกไปและเรือเหมาระวางตามสัญญาชาร์เตอร์ ดังนี้

  ----------------------------------- -----------------------------------
  ชื่อเรือ                               เดือนที่รับมอบ

  Otana Bhum                          มกราคม 2551

  Nawata Bhum                         มกราคม 2551

  Panja Bhum                          กุมภาพันธ์ 2551

  Racha Bhum                          สิงหาคม 2551

  Isara Bhum                          ตุลาคม 2551
  ----------------------------------- -----------------------------------

5.  การกู้เงินเพื่อจัดซื้อเรือและสนับสนุนการดำเนินงาน

  ก. บริษัท อาร์ ซี แอล จำกัด (มหาชน) กู้เงินจำนวน 1,600 ล้านบาทจากธนาคารกรุงไทย
  จำกัด (มหาชน) เพื่อใช้คืนหุ้นกู้และเป็นเงินทุนหมุนเวียนในการดำเนินงาน
  กำหนดใช้คืนในเดือนมกราคม 2553

2.  บริษัทย่อยในประเทศสิงคโปร์กู้เงินจำนวน 107.2
    ล้านเหรียญสหรัฐจากธนาคารเคเอฟดับเบิ้ลยู ไอเพ็กซ์ จีเอ็มบีเอช ประเทศเยอรมัน
    เพื่อสนับสนุนการจัดซื้อเรือใหม่ขนาด 2732 ทีอียู จำนวน 2 ลำ
    โดยได้รับมอบเรือลำแรกไปเมื่อเดือนสิงหาคม 2551 และจะรับมอบลำที่สองประมาณกลางปี
    2552 โดยมีระยะเวลาใช้คืน 10 ปีนับจากการเบิกถอนเงินกู้เรือแต่ละลำ

3.  บริษัทย่อยในประเทศสิงคโปร์กู้เงินจำนวน 22
    ล้านเหรียญสหรัฐจากธนาคารแห่งโตเกียว-มิตซูบิชิ ยูเอฟเจ สาขาประเทศสิงคโปร์
    เพื่อสนับสนุนการจัดซื้อเรือใหม่ขนาด 1100 ทีอียู จำนวน 1 ลำ รับมอบแล้วเมื่อเดือนตุลาคม
    2551 โดยมีระยะเวลาใช้คืน 10 ปีนับจากการเบิกถอนเงินกู้

คณะกรรมการบริษัทฯ และคณะผู้บริหารกลุ่มบริษัทฯ
ได้ใช้ความพยายามอย่างเต็มที่ท่ามกลางปัจจัยลบต่างๆ
ที่จะผลักดันธุรกิจและรายได้ให้เติบโตโดยใช้กลยุทธ์ทางการตลาดที่จะสามารถทำได้และใช้ประโยชน์จากสินทรัพย์อย่างมีประสิทธิภาพสูงสุด
ในขณะเดียวกัน ก็ได้ใช้มาตรการต่างๆ เพื่อควบคุมค่าใช้จ่าย อย่างไรก็ดี
สภาวะวิกฤตทางการเงินและการค้าโลกในช่วงครึ่งหลังของปี 2551
ได้ส่งผลกระทบต่อการดำเนินงานอย่างรุนแรง ทำให้กลุ่มฯ มีผลขาดทุนสุทธิ 837 ล้านบาท

(ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์)